আজকের বিশ্ব সঙ্গীতঃ শাকিরার জনপ্রিয় স্প্যানিশ গান “সুয়ের্তে”
আজকের বিশ্ব সঙ্গীত পর্বে আপনাদের জন্য নিয়ে এসেছি কলোম্বিয়ান গায়িকা শাকিরার বিখ্যাত গান “সুয়ের্তে” – ভাগ্য!
শাকিরা – নাম নিশ্চয়ই শুনেছেন। শুধু গান না, নাচের জন্যও তিনি বিখ্যাত। গানের তালে বেলিড্যান্সিং করে তিনি সারা বিশ্বের মন জয় করে নেন। এ ছাড়া তাঁকে আরো অনেক ধরনের নাচ করতে দেখেছি আমরা তাঁর মিউজিক ভিডিওগুলোতে। দক্ষিন আফ্রিকায় বিশ্বকাপ ফুটবলের সময় তাঁর সেই বিখ্যাত গান “ওয়াকা ওয়াকা” ও তাঁর নাচের কথা নিশ্চয়ই আপনাদের মনে আছে। বাংলাদেশেও তিনি অত্যন্ত জনপ্রিয়, তাই বাংলাদেশেও কনসার্ট করেছেন তিনি। শাকিরা ইসাবেল মেবারাক রিপোলের জন্ম ১৯৭৭ সালে। তিনি একজন কলোম্বিয়ান গায়িকা যিনি তাঁর গান নিজেই লেখেন। এখন শুনছেন তাঁর জনপ্রিয় স্প্যানিশ গান “সুয়ের্তে”... সুয়ের্তে মানে ভাগ্য। তিনি এই গানের মাধ্যমে বলছেন তিনি কত ভাগ্যবতি যে তিনি তাঁর মনের মত ভালোবাসার মানুষ পেয়েছেন। আপনারা হয়ত এই গানটি অন্য নামে চেনেন – “ওয়েনেভের ওয়েরেভের” – ইংরেজি অনুবাদে এই একই গান। এই গান ২৯টি দেশের গানের চার্টে এক নম্বর স্থানে ছিলো। ২০০২ সালে সারা বিশ্বের সবচেয়ে বড় হিট গান ছিলো এটি। শুনছেন স্প্যানিশ ভাষায় শাকিরার সেই জনপ্রিয় গান - সুয়ের্তে!